Jonas Nordmann  
Nordveien 23 A  
0532 Oslo  
Jonas.nordman@gmail.com

90012345

IT-direktoratet 14.04.2015  
v/ Kari Nordmann  
Postboks 7000 Dep.

N-0032 Oslo  
  
**Søknad som Seniorrådgiver (IT), Enhet for IT-infrastruktur, Energi seksjonen (191/14)**

Viser til stillingsutlysning på Finn.no - Seniorrådgiver IT, Enhet for Strøm-infrastruktur, Energi seksjonen (191/14)

Jeg er 27år gammel finnmarking som de siste årene har studert og jobbet i Trondheim. Jeg skal flytte til Oslo i sommer, og er svært interessert i en stilling som Seniorrådgiver hos dere.

De siste 4 årene har jeg jobbet for High Technology IT i Trondheim som blant annet leverer IT-tjenester for energibransjen. Her startet jeg som IT-tekniker og jobber i dag som produktansvarlig for WiFi-løsningene vi leverer. I tillegg er jeg produktansvarlig for Energy Max som er vårt egenutviklede IT-system for energimarkedet.

Som produktansvarlig er jeg ansvarlig for design av løsninger, utarbeidelse av standarder for leveranse, konfigurasjon, drift og support for begge produktområder.   
  
I løpet av denne perioden har jeg tilegnet meg bred erfaring innen IKT, integrasjon og sikkerhet. For salgsavdelingen har jeg fungert som rådgiver innen løsninger og salgsprosesser. For teknisk avdeling har jeg vært en pådriver for økt kompetanse ved å holde kurs og opplæring. De siste 2 årene har jeg også fungert som fagansvarlig for lærling.

Som produktansvarlig har jeg vært kontaktperson mot leverandører, og forhandlet frem svært gunstige avtaler og priser på vegne av bedriften. Dette har gitt bedriften konkurransefortrinn i markedet.

Jeg har deltatt i og ledet større prosjekter hos både store og små kunder som har gitt meg uvurderlig erfaring innen design og leveranse av IT-systemer. Internt har jeg redesignet og driftet produksjonsnettverket samtidig som jeg har designet og rullet ut en intern managementløsning for fjernstyring av våre IT, energi og produksjonsystemer.

Jeg har en brennende interesse for faglig- og personlig utvikling, og bruker derfor mye tid på å oppdatere meg på ny teknologi og hvordan teknologien kan utnyttes på best mulig måte. Som medarbeider tar jeg eierskap til løsninger og prosjekter og inntar gjerne en ledende rolle, samtidig som jeg trives å jobbe på lag mot et felles mål. Jeg ser på meg selv som en ydmyk og analytisk person, som bruker logikk og analytiske metoder for å komme frem til riktig løsning.  
   
For tiden leser jeg til følgende sertifisering; SSMT (Sikkerhet-, System og Modultesten) og ADAPC (Adaptive Data Power Control) som jeg anser som svært relevante i forhold til denne

stillingen.

Stillingen som Seniorrådgiver innen Enhet for IT-infrastruktur,virker veldig spennende og jeg ønsker å bidra med kompetanse, godt humør og løsninger som gir en *enklere*, *sikrere* og *bedre* hverdag for driftsavdeling og bruker.   
  
Ser frem til å høre fra dere.

Mvh   
**Jonas Nordmann**